INFORMAȚII PRIVIND CONȚINUTUL ART. 11355  din Codul de procedură civilă
1. Părțile sau participanții la procedură care nu au domiciliul, reședința obișnuită sau sediul social în Republica Polonă sau într-un alt stat membru al Uniunii Europene, dacă nu au numit un reprezentant pentru conducerea cauzei care să aibă domiciliul în Republica Polonă, trebuie să numească un reprezentant pentru notificări în Republica Polonă în termen de ..... zile. După expirarea fără efect a termenului specificat, scrisorile destinate părților sau participanților la procedură se anexează la dosarul cauzei, în conformitate cu articolul 11355  din Codul de procedură civilă, cu efect de notificare.

2. Părțile sau participanții la procedură care nu dispun de resurse financiare suficiente pentru a acoperi costurile pot solicita scutirea de cheltuielile de judecată și numirea unui reprezentant legal gratuit.

În cazul în care o parte sau un participant la procedură este o persoană fizică, cererea trebuie să fie însoțită de o declarație prin care se atestă că aceasta nu este în măsură să suporte cheltuielile de judecată fără a aduce atingere întreținerii proprii și a familiei sale. Declarația trebuie să includă informații detaliate despre starea civilă, bunurile, veniturile și sursele de venit ale persoanei care solicită scutirea de cheltuieli.

Instanța poate acorda scutirea de cheltuieli judiciare unei persoane juridice, precum și unei unități organizatorice care nu are personalitate juridică, dar căreia legea îi conferă capacitate juridică, în cazul în care aceasta a demonstrat că nu dispune de mijloace suficiente pentru achitarea acestora.

Societatea comercială trebuie să demonstreze, de asemenea, că asociații sau acționarii săi nu dispun de mijloace suficiente pentru a majora capitalul social al societății sau pentru a acorda societății un împrumut. Cele de mai sus nu se aplică societății comerciale al cărei unic asociat sau acționar este Trezoreria Statului.

3. Reprezentantul poate fi un avocat sau un consilier juridic, în materie de proprietate industrială și un avocat specializat în brevete, iar în materie de restructurare și faliment și o persoană care deține o licență de consilier în restructurare și, în plus, o persoană care administrează bunurile sau interesele părții și o persoană care se află într-o relație contractuală permanentă cu partea, dacă obiectul cauzei intră în sfera de aplicare a acestui contract, un coparticipant la litigiu, precum și soțul/soția, frații/surorile, descendenții sau ascendenții părții și persoanele aflate într-o relație de adopție cu partea.

Reprezentantul unei persoane juridice sau al unui antreprenor, inclusiv al celui care nu are personalitate juridică, poate fi și un angajat al respectivei entități sau al organului său superior. O persoană juridică care, în temeiul unor dispoziții separate, asigură asistența juridică unui antreprenor, unei persoane juridice sau unei alte entități organizatorice poate acorda o împuternicire procesuală în numele entității căreia îi asigură asistența juridică unui avocat sau unui consilier juridic, dacă a fost autorizată în acest sens de către entitatea respectivă.

În cauzele privind stabilirea și contestarea filiației copilului și privind cererile de pensie alimentară, reprezentantul în instanță poate fi, de asemenea, reprezentantul organului unei unități de administrație locală competente în materie de asistență socială, precum și al unei organizații sociale care are ca scop acordarea de asistență familiei.

În cauzele legate de exploatarea unei ferme agricole, reprezentantul în instanță al fermierului poate fi, de asemenea, un reprezentant al unei organizații care reunește fermieri individuali, din care fermierul face parte.

În cauzele legate de protecția drepturilor consumatorilor, reprezentantul în instanță poate fi un reprezentant al unei organizații ale cărei atribuții statutare includ protecția consumatorilor.

În cauzele legate de protecția proprietății industriale, mandatarul autorului unui proiect de invenție poate fi, de asemenea, un reprezentant al unei organizații ale cărei atribuții statutare includ promovarea proprietății industriale și acordarea de asistență autorilor de proiecte de invenții.

În cazul în care se numește un reprezentant legal, acesta trebuie să prezinte acestei Instanțe, la primul act procedural, o procură semnată de mandant sau o copie legalizată a procurii.

